Oʻzbekiston Respublikasida siyosiy boshpana berish tartibi toʻgʻrisidagi nizomni tasdiqlash toʻgʻrisida
(decree, 2023-11-08)

Xalqaro huquqning umumeʼtirof etilgan tamoyillari va normalariga amal qilgan holda, shuningdek Oʻzbekiston Respublikasi Konstitutsiyasining 109-moddasi 22-bandiga muvofiq: 1. Oʻzbekiston Respublikasida siyosiy boshpana berish tartibi toʻgʻrisidagi nizom ilovaga muvofiq tasdiqlansin. 2. Ichki ishlar vazirligi Moliya vazirligi va Oʻzbekiston Respublikasi Vazirlar Mahkamasi huzuridagi Davlat personallashtirish markazi bilan birgalikda ikki oy muddatda Oʻzbekiston Respublikasida siyosiy boshpana berish uchun murojaat qilgan chet el fuqarolari va fuqaroligi boʻlmagan shaxslarning biometrik maʼlumotlar bazasini shakllantirish boʻyicha belgilangan tartibda taklifni kiritsin. 3. Mazkur Farmonning ijrosini nazorat qilish Oʻzbekiston Respublikasi Prezidentining Davlat maslahatchisi O.B. Murodov zimmasiga yuklansin. 1. Oʻzbekiston Respublikasida siyosiy boshpana chet el fuqarolari va fuqaroligi boʻlmagan shaxslarga (keyingi oʻrinlarda — shaxslar) Oʻzbekiston Respublikasi milliy manfaatlarini inobatga olgan holda, xalqaro huquqning umumeʼtirof etilgan tamoyillari va normalariga asosan, Oʻzbekiston Respublikasining Konstitutsiyasi, qonunlari va boshqa normativ-huquqiy hujjatlari hamda ushbu Nizomga muvofiq beriladi. 2. Oʻzbekiston Respublikasida siyosiy boshpana oʻzining fuqaroligi boʻyicha mansub davlatda yoki doimiy yashash joyida ijtimoiy-siyosiy faoliyati, diniy eʼtiqodi, irqiy yoki milliy mansubligi uchun taʼqib qilinayotgan yoki taʼqib qilishning jabrlanuvchisi boʻlishiga real tahdiddan, shuningdek xalqaro huquq normalarida nazarda tutilgan inson huquqlari buzilishining boshqa holatlaridan boshpana va himoya izlayotgan shaxslarga va ularning oila aʼzolariga beriladi. 3. Oʻzbekiston Respublikasida siyosiy boshpana berilgan shaxs va uning oila aʼzolari Oʻzbekiston Respublikasi hududida Oʻzbekiston Respublikasining qonun hujjatlari va xalqaro shartnomalarida belgilangan Oʻzbekiston Respublikasida doimiy yashayotgan chet el fuqarolari va fuqaroligi boʻlmagan shaxslarning huquq va erkinliklardan foydalanadi hamda majburiyatlarga ega boʻladi. 4. Agar shaxs: Oʻzbekiston Respublikasida jinoyat deb tan olinadigan harakat (harakatsizlik) uchun taqib qilinayotgan boʻlsa yoki Birlashgan Millatlar Tashkilotining asosiy maqsad va prinsiplariga zid harakatlar sodir etishda aybdor boʻlsa; ayblanuvchi sifatida ishda ishtirok etishga jalb qilingan yoki unga nisbatan qonuniy kuchga kirgan va Oʻzbekiston Respublikasida ijro etilishi lozim boʻlgan sudning ayblov hukmi mavjud boʻlsa; taʼqib qilinish xavfi boʻlmagan uchinchi davlatdan kelgan boʻlsa; u taʼqib qilinmayotgan uchinchi davlatning fuqaroligiga ega boʻlsa; bila turib yolgʻon maʼlumotlar bergan boʻlsa; iqtisodiy, ekologik yoki ijtimoiy sabablarga koʻra, shuningdek tabiiy va texnogen xususiyatdagi favqulodda vaziyatlar munosabati bilan fuqaroligi boʻyicha mansub davlatga yoki doimiy yashaydigan davlatiga qaytish imkoniyatiga ega boʻlmasa yoki qaytishni xohlamasa Oʻzbekiston Respublikasida siyosiy boshpana berilmaydi. 5. Siyosiy boshpana qidirayotgan shaxs vaqtincha turgan joyi boʻyicha roʻyxatga olingandan keyin yoxud ushbu shaxsga fuqaroligi boʻyicha mansub davlatga yoki doimiy yashaydigan davlatga qaytish imkoniyatini bermaydigan holatlar vujudga kelgan paytdan boshlab yetti kun ichida oʻzi turgan joy boʻyicha hududiy ichki ishlar organlariga Oʻzbekiston Respublikasining Prezidenti nomiga Ichki ishlar vaziri tomonidan tasdiqlanadigan shaklda yozma iltimosnoma bilan shaxsan murojaat qilishi kerak. Oʻn sakkiz yoshga toʻlmagan shaxsga Oʻzbekiston Respublikasida siyosiy boshpana berish toʻgʻrisidagi iltimosnoma (keyingi oʻrinlarda — iltimosnoma) tugʻilganlik toʻgʻrisidagi guvohnoma nusxasi bilan birgalikda uning ota-onasi yoki boshqa qonuniy vakillari tomonidan beriladi. Oʻn toʻrt yoshdan oʻn sakkiz yoshgacha boʻlgan voyaga yetmaganlarga ota-onasi yoki boshqa qonuniy vakillari iltimosnomasiga ularning notarial tasdiqlangan yozma roziligi ham ilova qilinishi lozim. 6. Iltimosnomada ushbu Nizomning 2-bandida koʻrsatilgan holatlar bayon etilishi lozim. Iltimosnomaga: anketa-ariza — 2 ta nusxada; tarjimayi hol— 2 ta nusxada; 3,5x4,5 oʻlchamli 4 ta fotosurat; Oʻzbekiston Respublikasining tibbiy muassasalaridan olingan tibbiy maʼlumotnoma; shaxsni tasdiqlovchi hujjatning nusxasi ilova qilinadi. Iltimosnomaga ushbu masalaga taalluqli boʻlgan boshqa hujjatlar ham ilova qilinishi mumkin. 7. Iltimosnoma, anketa-ariza hamda tarjimai holning barcha nusxalari iltimosnoma beruvchi shaxs tomonidan ular tuzilgan sana koʻrsatilgan holda imzolangan boʻlishi lozim. Agar shaxs oʻzining jismoniy nuqsonlari, kasalligi yoki savodsizligi tufayli iltimosnomani imzolay olmasa, iltimosnoma boshqa shaxs tomonidan imzolanishi mumkin, bu haqda ichki ishlar organlari tomonidan iltimosnomada iltimosnoma beruvchi uni oʻz qoʻli bilan imzolay olmaganligi sabablari koʻrsatilgan tegishli belgi kiritiladi. 8. Iltimosnoma ushbu Nizomda nazarda tutilgan barcha hujjatlarning iltimosnoma beruvchi shaxs tomonidan taqdim qilingan paytdan boshlab ijroga qabul qilingan hisoblanadi. Iltimosnomani koʻrib chiqish uchun yetarli asoslar mavjud boʻlganda, hududiy ichki ishlar organlari tomonidan 2 nusxada ish jildi ochiladi, ular barcha zarur hujjatlar bilan birgalikda Oʻzbekiston Respublikasi Ichki ishlar vazirligiga yuboriladi. 9. Ushbu Nizomning 4-bandida koʻrsatilgan asoslar mavjud boʻlganda Oʻzbekiston Respublikasida siyosiy boshpana berish toʻgʻrisidagi iltimosnoma koʻrib chiqish uchun qabul qilinmaydi. 10. Iltimosnoma koʻrib chiqilishi davrida murojaat etgan shaxsga 1-ilovaga muvofiq shakldagi maʼlumotnoma beriladi. Iltimosnoma boʻyicha qaror qabul qilinganidan soʻng maʼlumotnoma uni bergan organ tomonidan olib qoʻyiladi. Maʼlumotnomani rasmiylashtirishda hududiy ichki ishlar organlari tomonidan iltimosnoma beruvchining qoʻl barmoq izlari va raqamli surati chet el fuqarolari va fuqaroligi boʻlmagan shaxslar biometrik maʼlumotlar bazasiga kiritish uchun olinadi. Maʼlumotnoma olgan shaxs maqomi boʻyicha tegishli ravishda Oʻzbekiston Respublikasida vaqtincha yashayotgan chet el fuqarolari yoki fuqaroligi boʻlmagan shaxslarga tenglashtiriladi. 11. Iltimosnoma beruvchi shaxs Oʻzbekiston Respublikasida siyosiy boshpana berish toʻgʻrisidagi masala hal qilingunga qadar bir oyda kamida ikki marta (har ikki haftada 1-martalik davriylikda) hududiy ichki ishlar organlarida qayd qilinib boriladi. Mazkur tartibga rioya etilmagan taqdirda hududiy ichki ishlar organlari holatlarga aniqlik kiritilguniga qadar materiallar rasmiylashtirilishini toʻxtatib turadi. 12. Oʻzbekiston Respublikasi Ichki ishlar vazirligi kelib tushgan iltimosnomani koʻrib chiqishda Oʻzbekiston Respublikasi Tashqi ishlar vazirligi hamda Davlat xavfsizlik xizmati xulosalarini oladi, shundan soʻng barcha materiallarni shaxsga Oʻzbekiston Respublikasida siyosiy boshpana berish masalasi boʻyicha oʻzining xulosasi bilan birga Oʻzbekiston Respublikasi Prezidenti huzuridagi Fuqarolik masalalari boʻyicha komissiyaga yuboradi. 13. Oʻzbekiston Respublikasi Ichki ishlar vazirligi, Tashqi ishlar vazirligi hamda Davlat xavfsizlik xizmatida iltimosnomani koʻrib chiqishning umumiy muddati bir yildan oshmasligi lozim. Iltimosnomani qoʻrib chiqish jarayonida ushbu Nizomning 4-bandida keltirilgan asoslar mavjudligi aniqlanganda Oʻzbekiston Respublikasi Ichki ishlar vazirligi iltimosnomani koʻrib chiqish maqsadga muvofiq emasligi toʻgʻrisida xulosa tayyorlaydi va bu haqda iltimosnoma bergan shaxsga qaror qabul qilinganidan keyin yetti kun ichida xabar beradi. 14. Iltimosnoma koʻrib chiqilganligi uchun yigʻim undirilmaydi. 15. Oʻzbekiston Respublikasi Prezidenti huzuridagi Fuqarolik masalalari boʻyicha komissiya materiallarni koʻrib chiqadi va qaror qabul qilishi uchun Oʻzbekiston Respublikasi Prezidentiga taklif kiritadi. 16. Oʻzbekiston Respublikasida siyosiy boshpana Oʻzbekiston Respublikasi Prezidentining farmoni bilan beriladi. 17. Iltimosnoma rad etilgan taqdirda shaxsga qabul qilingan qaror haqida xabar beriladi va uni Oʻzbekiston Respublikasida boʻlishi chet el fuqarolari va fuqaroligi boʻlmagan shaxslarning Oʻzbekiston Respublikasida boʻlishi toʻgʻrisidagi qonun hujjatlari bilan tartibga solinadi. Siyosiy boshpana berish toʻgʻrisidagi iltimosnomasi rad qilingan shaxs iltimosnoma rad qilingan paytdan boshlab bir yildan keyin takroran murojaat etish huquqiga ega. 18. Oʻzbekiston Respublikasi Prezidentining Oʻzbekiston Respublikasida siyosiy boshpana berish toʻgʻrisidagi farmoni imzolangan kundan kuchga kiradi. 19. Oʻzbekiston Respublikasi Prezidentining farmoni qabul qilingan kundan boshlab yetti kunlik muddat ichida Oʻzbekiston Respublikasi Ichki ishlar vazirligi hududiy ichki ishlar organlari orqali iltimosnoma beruvchi shaxsni qabul qilingan qaror haqida xabardor qiladi. 20. Oʻzbekiston Respublikasida siyosiy boshpana berilgan shaxsga, shuningdek uning oila aʼzolariga Oʻzbekiston Respublikasi Ichki ishlar vazirligi tomonidan shaxsning iltimosnoma bilan murojaat qilgan hududiy ichki ishlar organlari orqali 2-ilovaga muvofiq shakldagi guvohnoma beriladi. 21. Hududiy ichki ishlar organi Oʻzbekiston Respublikasida siyosiy boshpana berilganligi toʻgʻrisidagi guvohnoma asosida mazkur Nizomning 20-bandida koʻrsatilgan shaxsga 5 yilgacha boʻlgan muddatga identifikatsiyalovchi ID-kartani rasmiylashtiradi. 22. Oʻzbekiston Respublikasi Ichki ishlar vazirligi Oʻzbekiston Respublikasi Prezidenti huzuridagi Fuqarolik masalalari boʻyicha komissiyani yiliga 2-marta yarim yillik yakuni boʻyicha Oʻzbekiston Respublikasi Prezidentining Oʻzbekiston Respublikasida siyosiy boshpana berish toʻgʻrisidagi farmonlarining ijrosi yuzasidan xabardor qilib boradi. 23. Oʻzbekiston Respublikasida siyosiy boshpana berilgan shaxs quyidagi hollarda berilgan siyosiy boshpanani yoʻqotadi: fuqaroligi boʻyicha mansub davlatga yoki doimiy yashaydigan davlatga oʻz ixtiyori bilan qaytganda; boshqa davlatga doimiy yashash uchun chiqishda; Oʻzbekiston Respublikasi hududida siyosiy boshpanadan oʻz ixtiyori bilan voz kechganda; Oʻzbekiston Respublikasining yoki boshqa davlatning fuqaroligini olganda. 24. Shaxsga Oʻzbekiston Respublikasida berilgan siyosiy boshpana milliy xavfsizlik nuqtai nazaridan, shuningdek agar, shaxs Birlashgan Millatlar Tashkilotining asosiy maqsad va tamoyillariga zid keluvchi faoliyat bilan shugʻullanayotgan boʻlsa yoxud u jinoyat sodir etgan va unga nisbatan sudning qonuniy kuchga kirgan va ijro etilishi shart boʻlgan ayblov hukmi mavjud boʻlsa, yoʻqotilishi mumkin. Shaxsning Oʻzbekiston Respublikasida berilgan siyosiy boshpanasi Oʻzbekiston Respublikasi Prezidenti huzuridagi Fuqarolik masalalari boʻyicha komissiyasi taklifi boʻyicha Oʻzbekiston Respublikasi Prezidentining tegishli farmoni imzolangan kundan boshlab yoʻqotiladi. Oʻzbekiston Respublikasi Prezidentining farmoni Oʻzbekiston Respublikasida siyosiy boshpanani yoʻqotgan shaxs eʼtiboriga yetkaziladi. 25. Mazkur Nizom talablari buzilishida aybdor boʻlgan shaxslar qonun hujjatlarida belgilangan tartibda javobgar boʻladilar.